Waaroor is hy kwaad of verbitterd? | Netwerk24
Tex De Swardt, Somerset-Wes
Hier is ongelukkig nie plek om ten volle uiting te gee aan my frustrasie en selfs teleurstelling oor die aard van die periodieke artikels van Heindrich Wyngaard nie. Dit is vir my vreemd dat 'n seun uit 'n Afrikaanse gemeenskap wat aan 'n Afrikaanse universiteit studeer het, so 'n negatiewe en selfs verbitterde houding openbaar teenoor instellings wat uit die Afrikaanse gemeenskap ontstaan het.
In sy tirade oor die taalgemeenskap waar hy sy akademiese opleiding ontvang het en wat hom in staat stel om sy beroep te beoefen, laat sy feitlike kennis hom soms in die steek. In sy artikel oor die transformasie by die Universiteit van die Vrystaat beweer hy onder meer in simpatie met anderskleurige studente dat hulle voorouers die "slawe" was wat die geboue help oprig het. Miskien moes hy net vasgestel het wanneer slawe vrygestel is.
Nader aan sy alma mater verwys hy na die verskeie afjakke wat hy glo as student moes verduur, en niemand is gestraf nie. Dit is interessant. In die bykans 25 jaar as amptenaar waartydens ek met studente gemoeid was, kan ek my nie herinner aan 'n tugsaak waar bruin en wit studente se verskille behandel is nie. Moontlik verdien 'n mens soms 'n afjak vanweë jou eie houding en ingesteldheid.